F.İbrahimli. Çox sağ olun, Oqtay müəllim. Avropa Şurasının Türkiyəyə qarşı qərəzli qərarından sonra Azərbaycan bütünlüklə dövlət səviyyəsində, kütləvi informasiya vasitələri səviyyəsində Türkiyənin yanındadır. Bu gün isə parlamentdə bu məsələnin müzakirəsi bir daha Türkiyənin yanında olmanın ifadəsidir. Deyilənlərə qoşuluram və vaxtın azlığını nəzərə alaraq yalnız bir tarixi məqamla bu məsələyə münasibətimi bildirmək istəyirəm. Nə istəyirlər bu Türkiyədən? 1920-ci illərdə İtaliyanın baş naziri işləmiş Nitti hələ keçən əsrin 20-ci illərində bu suala çox gözəl cavab verərək demişdi: “Avropa dövlətləri nə vaxtsa Türkiyədən nə isə qoparmaq istəyirlərsə, genosid yada düşür, nə vaxtsa Türkiyəyə nəyisə vermək istəmirlərsə, yenə də genosid yada düşür”. Bu gün nə yada düşüb? Genosidi qəbul elədiniz, Türkiyəni rüsvay etmək istədiniz, nə nəticə əldə etdiniz? Nə edirsinizsə, özünüzə qarşı yönəlir.